Mannen i 40-årene ble til slutt pågrepet ved 15.40-tiden lørdag ettermiddag, etter at han forsøkte å unnslippe politiet. Da hadde han rukket å kjøre inn i nok en politibil, før tjenestemennene skjøt hull i dekkene hans.

– Mannen var ruset da han ble pågrepet, og blir fremstilt for lege. Han er kjent av oss fra tidligere, og også tidligere dømt for trusler, sier operasjonsleder Gisle Sveen ved Øst politidistrikt til NRK.

Ås-mannen er siktet for trusler, vold mot offentlig tjenestemann og kjøring uten gyldig førerkort.

Lastebilen har punktert fronthjul.

Skadet hund

Det hele startet lørdag morgen, da mannen selv varslet om at hunden hans var blitt bitt og var skadet. En patrulje kjørte hjem til mannen for å bistå.

– De fant at hunden var alvorlig skadet, og tilbød seg å kjøre den til veterinær. Mannen ga da uttrykk for at han ikke ville ha noe mer med hunden å gjøre, sier operasjonslederen.

Politipatruljen kjørte hunden til en veterinær i Østfold, som fikk hasteoperert den. Senere på ettermiddag ringte mannen til politiet på nytt, da skal han ha vært sint for at politiet hadde tatt med seg hunden.

Sa han hadde våpen

Ifølge politiet truet mannen navngitte polititjenestemenn, og opplyste at han var i besittelse av et jaktvåpen.

– På denne bakgrunnen ble det besluttet å pågripe mannen, og gitt tillatelse til å bevæpne seg, sier Sveen.

Laster Twitter-innhold Kunne ikke laste innhold, men du kan gå til twittermeldingen.

Da den første politipatruljen kom til stedet, satt mannen allerede bak rattet på lastebilen med motoren i gang.

– Han ga gass og kjørte inn i patruljebilen. Den var ikke kjørbar etterpå, og patruljen varslet de andre som var på vei, sier operasjonslederen.

Skjøt mot hjulene

– Det ble rettet flere skudd mot dekkene på lastebilen i et forsøk på å stanse den. Ytterligere en patruljebil ble torpedert, og flere ble forsøkt påkjørt, før ferden stanset ved Tusenfryd, og mannen ble pågrepet, opplyser Sveen.

SKUDD: Politiet avfyrte flere skudd mot lastebilen i et forsøk på å prøve å stanse den. Her kan man se tydelige kulehull framme på bilen. Foto: Paal Wergeland / NRK

Den pågrepne sitter nå i politiarresten i Ski, og det er usikkert når han er i stand til å la seg avhøre. Han hadde ingen våpen da han ble pågrepet.

Fordi politiet avfyrte skudd, er Spesialenheten for politisaker rutinemessig varslet.

E6 gjennom Nøstvettunnelen, som munner ut ved fornøyelsesparken Tusenfryd, var en kort periode stengt for trafikk i retning Moss på grunn av aksjonen.